KIRJALLINEN KYSYMYS E-1548/03

esittäjä(t): Dorette Corbey (PSE) komissiolle

(7. toukokuuta 2003)

Aihe: Mustapyrstökuirien metsästys Ranskassa

Joissain Etelä-Euroopan valtioissa metsästetään vielä paljon muuttolintuja. Ranskan kansallisen metsästysasioita käsittelevän viraston (Office National de la Chasse) www-sivuilta (www.oncfs.gouv.fr) käy ilmi, että Ranskassa ammuttiin vuonna 2002 enemmän kuin 435 000 töyhtöhyyppää ja 115 000 kahlaajalintua, joista suunnilleen 20 000 mustapyrstökuiria.

Samaan aikaan muualla Euroopassa, kuten Alankomaissa, haavoittuvia niittylintupopulaatioita suojellaan huolellisesti. Intensiivisillä ja kallishintaisilla suojelutoimilla turvataan aktiivisesti ja tietoisesti maa- ja laidunalueet. Näistä toimista huolimatta Alankomaiden mustapyrstökuiripopulaatiot ovat pienentyneet. Viimeisen kymmenen vuoden aikana lintujen määrä on pienentynyt puolella noin 45 000 lintupariin. Ranska on Alankomaihin lentävien mustapyrstökuirien muuttoreitin varrella.

Ranskan metsästystilastot osoittavat, että Euroopan muuttolintupopulaatiot ovat uhattuina.

1. Katsooko komissio, että Ranskan metsästyskäytännön ja Euroopan ja erityisesti Alankomaiden mustapyrstökuiripopulaatioiden pienentymisen välillä on yhteys?

2. Onko komissio kanssani samaa mieltä, että Ranskassa ei käytetä viheralueita järkevästi ja kestävästi (Wise use, World Conservation Strategy, 1981)?

3. Onko Ranskan metsästyskäytäntö täysin yhdenmukainen lintudirektiivin kanssa?

4. Jos on, katsooko komissio, että lintudirektiiviä olisi tarkistettava?

5. Millä toimilla varmistetaan se, että muuttolintujen metsästystä vähennetään ja muuttolintujen määrän väheneminen estetään?

Margot Wallströmin komission puolesta antama vastaus

(27. kesäkuuta 2003)

1. Mustapyrstökuireja metsästetään ainoastaan Ranskassa ja Italiassa. Jäsenvaltioissa vuosittain saatavan saaliin arvioidaan olevan vain 40 000 lintua, joka on suhteellisen vähän (noin 8 prosenttia) verrattuna talvehtivaan tai Euroopan läpi kulkevaan kokonaismäärään (vähintään 515 000) verrattuna.

Ympäristöasioiden pääosaston tilaaman mustapyrstökuirien hoitosuunnitelman luonnoksesta käy ilmi, että elinympäristön huononevaa laatua ja katoamista pidetään tärkeimpinä mustapyrstökuiripopulaatioiden pienenemisen syinä Euroopassa. Tieteellisten tutkimusten mukaan populaatioiden pieneneminen johtuu lähinnä pesimäalueisiin vaikuttavista muutoksista. Mustapyrstökuirit käyttivät aiemmin pesimäalueina kosteita ruohikkoalueita, joiden muuttuminen tai katoaminen johtuu olennaisella tavalla maataloudessa tapahtuneista muutoksista viimeisten 100 ja varsinkin viimeisten 30 vuoden aikana.

2. Direktiivin 79/409/ETY (jäljempänä lintudirektiivi)(1) 7 artiklan 4 kohdan mukaan metsästyksen on vastattava kyseisten lintulajien järkevän hyödyntämisen ja ekologisesti tasapainoisen sääntelyn periaatteita ja metsästyksen on oltava tasapainossa kyseisen lajin suojelun tason kanssa. Muiden jäsenvaltioiden tapaan Ranska panee parhaillaan täytäntöön direktiiviä ja toteuttaa tarvittavia toimenpiteitä viheralueiden järkevän ja kestävän käytön varmistamiseksi, erityissuojelualueiden perustaminen mukaan luettuna. Komissio katsoo kuitenkin, että tätä tavoitetta ei ole vielä saavutettu.

3. Komissio käy Ranskan viranomaisten kanssa jatkuvaa vuoropuhelua tästä asiasta jatkona Euroopan yhteisöjen tuomioistuimen joulukuussa 2000 antamalle tuomiolle, jossa Ranskan todettiin laiminlyöneen direktiivin 7 artiklan 4 kohdan säännökset metsästyskausien määrittelyn osalta. Asiassa on viime vuosina hieman edistytty. Mustapyrstökuiri on Ranskassa riistaeläin ja sitä koskeva metsästyskausi on direktiivin säännösten mukainen. Laadittaessa tätä lajia koskevaa hoitosuunnitelmaa on tunnustettu, että saalistilastoja on tarpeen parantaa, jotta metsästyksen vaikutukset tämän lajin populaatioihin voidaan määritellä. Suurimmat huolenaiheet liittyvät kuitenkin elinympäristöjen suojelun ja hoidon tarpeeseen kaikkien lajien osalta.

4. Komissio tekee yhteistyötä jäsenvaltioiden ja keskeisten sidosryhmien kanssa edistääkseen lintudirektiivin mukaista kestävää metsästystä osana kestävää metsästystä koskevaa aloitetta (tarkempaa tietoa aloitteesta on saatavana ympäristöasioiden WWW-sivustolla osoitteessa http://europa.eu.int/comm/environment/nature/home.htm). Tämä yhteistyö tarjoaa lähtökohdan, jonka pohjalta voidaan keskustella direktiivin metsästyssäännösten mahdollisista tulevista muutoksista. Komissio ei tällä hetkellä suunnittele direktiivin muuttamista.

5. Toissijaisuusperiaatteen mukaisesti jäsenvaltiot vastaavat metsästyslainsäädäntönsä soveltamisesta käytäntöön direktiivin biologisten periaatteiden mukaisella tavalla. Komissio on sitoutunut varmistamaan direktiivin säännösten noudattamisen kaikilta osin ja on tarvittaessa käynnistänyt oikeusprosesseja jäsenvaltioita vastaan. Se tekee tiivistä yhteistyötä jäsenvaltioiden ja keskeisten sidosryhmien kanssa määritelläkseen luonnonvaraisia lintupopulaatioita koskevien ongelmien luonteen ja laajuuden, jotta suojelutoimenpiteet perustuvat luotettaviin tieteellisiin tietoihin.

(1) Luonnonvaraisten lintujen suojelusta 2. huhtikuuta 1979 annettu neuvoston direktiivi 79/409/ETY (EYVL L 103, 25.4.1979).